Neuvoston 4 päivänä joulukuuta 1995 vahvistama YHTEINEN KANTA N:o 32/95 Euroopan parlamentin ja neuvoston direktiivin 95/.../EY antamiseksi rajojen yli suoritettavista tilisiirroista



Virallinen lehti nro C 353 , 30/12/1995 s. 0052



Neuvoston 4 päivänä joulukuuta 1995 vahvistama YHTEINEN KANTA (EY) N:o 32/95 Euroopan parlamentin ja neuvoston direktiivin 95/. . ./EY antamiseksi rajojen yli suoritettavista tilisiirroista (95/C 353/04) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisöjen perustamissopimuksen ja erityisesti sen 100 a artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ottavat huomioon Euroopan rahapoliittisen instituutin lausunnon, noudattavat perustamissopimuksen 189 b artiklassa määrättyä menettelyä(3), sekä katsovat, että 1) rajojen yli suoritettavien maksujen määra kasvaa jatkuvasti sitä mukaa, kun sisämarkkinoiden toteutuminen ja asteittainen siirtyminen kohti täydellistä talous- ja rahaliittoa johtavat kaupan kasvuun ja ihmisten liikkuvuuteen kaikkialla yhteisössä; rajojen yli suoritettavat tilisiirrot muodostavat merkittävän osan rajojen yli suoritettavista maksuista, 2) on ensiarvoisen tärkeää, että yksityiset ja yritykset, erityisesti pienet ja keskisuuret yritykset, voivat tehdä tilisiirtoja yhteisön osasta toiseen nopeasti, luotettavasti ja edullisesti; tilisiirtomarkkinoiden lisääntyneen kilpailun tulisi johtaa palveluiden paranemiseen ja hintojen alenemiseen, 3) tämän direktiivin tarkoituksena on olla jatkona sisämarkkinoiden toteuttamisessa, erityisesti pääomanliikkeiden vapauttamisessa talous- ja rahaliiton täytäntöön panemiseksi tapahtuneelle edistymiselle; tämän direktiivin säännöksiä on sovellettava jäsenvaltioiden valuuttoina ja ecuina suoritettuihin tilisiirtoihin, 4) Euroopan parlamentti kehotti 12 päivänä helmikuuta 1993 antamassaan päätöslauselmassa(4) valmistelemaan neuvoston direktiiviä rajojen yli suoritettavien maksujen avoimuutta ja tehokasta toteuttamista koskevien sääntöjen määrittelemiseksi, 5) tämän direktiivin alaan kuuluvat kysymykset on käsiteltävä erillään järjestelmään liittyvistä kysymyksistä, jotka ovat edelleen vireillä komissiossa; voi osoittautua tarpeelliseksi tehdä uusi ehdotus, jossa näitä järjestelmäkysymyksiä, erityisesti katteen siirron luonteen lopullisuutta (settlement finality) käsitellään, 6) tämän direktiivin tarkoituksena on parantaa rajojen yli suoritettavia tilisiirtopalveluja ja siten avustaa Euroopan rahapoliittista instituuttia (ERI) sen tehtävässä edistää rajojen yli suoritettavien maksujen tehostamista talous- ja rahaliiton kolmannen vaiheen valmistelemiseksi, 7) johdanto-osan toisessa kappaleessa esitettyjen tavoitteiden mukaisesti tätä direktiiviä olisi sovellettava tilisiirtoihin, joiden määrä on pienempi kuin 25 000 ecua; tämä määrä on syytä korottaa 30 000 ecuun kahden vuoden kuluttua siitä, kun tämä direktiivi on viimeistään pantava täytäntöön, 8) perustamissopimuksen 3 b artiklan kolmannen kohdan mukaisesti ja avoimuuden turvaamiseksi tässä direktiivissä säädetään vähimmäisvaatimukset, jotka ovat tarpeen sen varmistamiseksi, että asiakkaat saavat asianmukaiset tiedot sekä ennen rajojen yli suoritettavan tilisiirron toteuttamista että sen jälkeen; tässä direktiivissä säädetään tilisiirron toteuttamista, erityisesti suorituksen laatua koskevat vähimmäisvaatimukset, joihin rajojen yli suoritettavia tilisiirtopalveluja tarjoavien laitosten on mukauduttava; näihin vaatimuksiin kuuluu velvollisuus toteuttaa rajojen yli suoritettava tilisiirto asiakkaan ohjeiden mukaisesti; tämä direktiivi on rajojen yli suoritettaviin rahoitustoimiin sovellettavien pankkiehtojen avoimuudesta 14 päivänä helmikuuta 1990 annetussa komission suosituksessa 90/109/ETY(5) esitetyistä periaatteista johtuvien vaatimusten mukainen; tämä direktiivi ei rajoita rahoitusjärjestelmän rahanpesutarkoituksiin käyttämisen estämisestä 10 päivänä kesäkuuta 1991 annetun neuvoston direktiivin 91/308/ETY(6) säännösten soveltamista, 9) tällä direktiivillä olisi pyrittävä lyhentämään rajojen yli suoritettavan tilisiirron enimmäistoteutusaikaa ja kannustettava jo nyt hyvin lyhyitä toimitusaikoja noudattavia laitoksia säilyttämään ne, 10) komission olisi kertomuksessaan, joka sen on toimitettava Euroopan parlamentille ja neuvostolle kahden vuoden kuluessa tämän direktiivin täytäntöönpanosta, aivan erityisesti tarkasteltava kysymystä määräajasta, jota sovelletaan silloin, kun maksumääräyksen antaja ja hänen laitoksensa eivät ole erikseen sopineet määräajasta, ja otettava tarkastelussa huomioon sekä tekninen kehitys että kussakin jäsenvaltiossa vallitseva tilanne, 11) laitoksilla olisi oltava velvollisuus palauttaa tilisiirron määrä, jos siirto ei ole toteutunut; tämä korvausvelvollisuus voi, jos sitä ei määrällisesti rajoiteta, saattaa laitokset vastuuseen, joka voi vaikuttaa niiden kykyyn täyttää vakavaraisuusvaatimukset; siksi on aiheellista rajoittaa palautusvastuu 10 000 ecun määrään, 12) direktiivin 8 artikla ei rajoita sellaisten kansallisen lainsäädännön yleisten säännösten soveltamista, joiden mukaan laitos on vastuussa maksumääräyksen antajalle, jos rajojen yli suoritettavaa tilisiirtoa ei ole toteutettu kyseisen laitoksen virheen vuoksi, 13) on tarpeen erottaa ylivoimaisen esteen aiheuttamat tilanteet omaksi ryhmäkseen niiden tilanteiden joukossa, joihin rajojen yli suoritettavan tilisiirron toteuttamiseen osallistuvat laitokset voivat joutua, muun muassa maksukyvyttömyystilanteeseen liittyvät olosuhteet; tätä varten on syytä käyttää perustana matkapaketeista, pakettilomista ja pakettikiertomatkoista 13 päivänä kesäkuuta 1990 annetun neuvoston direktiivin 90/314/ETY(7) 4 artiklan 6 kohdassa olevaa ylivoimaisen esteen määritelmää, ja 14) jäsenvaltioilla on oltava tarkoituksenmukaisia ja tehokkaita keinoja asiakkaiden ja laitosten välisten mahdollisten riitojen ratkaisemiseksi,OVAT ANTANEET TÄMÄN DIREKTIIVIN: I JAKSO Soveltamisala ja määritelmät 1 artikla Soveltamisala 1. Tämän direktiivin säännöksiä sovelletaan rajojen yli suoritettaviin tilisiirtoihin, joiden toimeksiantaja on muu kuin 2 artiklan a, b tai c kohdassa tarkoitettu henkilö ja jotka on toteuttanut luottolaitos tai jokin muu laitos. 2. Tätä direktiiviä sovelletaan . . . asti(8*) rajojen yli jäsenvaltioiden valuuttoina je ecuina suoritettaviin tilisiirtoihin, joiden määrä on vähemmän kuin 25 000 ecua. Tämän päivämäärän jälkeen direktiiviä sovelletaan rajojen yli jäsenvaltioiden valuuttoina ja ecuina suoritettaviin tilisiirtoihin, joiden määrä on vähemmän kuin 30 000 ecua. 2 artikla Määritelmät Tässä direktiivissä tarkoitetaan a) "luottolaitoksella" neuvoston direktiivin 77/780/ETY(9) 1 artiklassa määriteltyjä luottolaitoksia, mukaan lukien kyseisen direktiivin 1 artiklan kolmannessa luetelmakohdassa tarkoitetut sellaisten luottolaitosten yhteisössä sijaitsevat sivukonttorit, joiden kotipaikka on yhteisön ulkopuolella ja jotka toimintaansa harjoittaessaan toteuttavat rajojen yli suoritettavia tilisiirtoja, b) "muulla laitoksella" luonnollista henkilöä tai oikeushenkilöä, joka ei ole luottolaitos ja joka toimintaansa harjoittaessaan toteuttaa rajojen yli suoritettavia tilisiirtoja, c) "rahoituslaitoksella" perustamissopimuksen 104 a artiklassa tarkoitetun erityisoikeuksien kiellon soveltamiseksi tarvittavien määritelmien täsmentämisestä 13 päivänä joulukuuta 1993 annetun neuvoston asetuksen (EY) N:o 3604/93(10) 4 artiklan 1 kohdassa määriteltyä laitosta, d) "laitoksella" luottolaitosta tai muuta laitosta; 6, 7 ja 8 artiklassa tarkoitettuja eri jäsenvaltioissa sijaitsevia saman luottolaitoksen sivukonttoreita, jotka osallistuvat rajojen yli suoritettavan tilisiirron toteuttamiseen, käsitellään erillisinä laitoksina, e) "välittäjälaitoksella" rajojen yli suoritettavaan tilisiirtoon osallistuvaa muuta laitosta kuin maksumääräyksen antajan tai saajan laitosta,f) "rajojen yli suoritettavalla tilisiirrolla" maksumääräyksen antajan toimeksiannosta jäsenvaltiossa sijaitsevan laitoksen tai laitoksen sivukonttorin kautta tehtyä rahansiirtoa saajalle toisessa jäsenvaltiossa sijaitsevaan laitokseen tai laitoksen sivukonttoriin; maksumääräyksen antaja ja saaja voivat olla yksi ja sama henkilö, g) "rajojen yli suoritettavaa tilisiirtoa koskevalla maksumääräyksellä" maksumääräyksen antajan suoraan laitokselle missä tahansa muodossa antamaa ehdotonta määräystä toteuttaa rajojen yli suoritettava tilisiirto, h) "maksumääräyksen antajalla" luonnollista henkilöä tai oikeushenkilöä, joka antaa määräyksen rajojen yli suoritettavasta tilisiirrosta saajan hyväksi, i) "saajalla" rajojen yli suoritettavan tilisiirron lopullista vastaanottajaa, jonka käytettävissä olevalle tilille vastaavat varat hyvitetään, j) "asiakkaalla" maksumääräyksen antajaa tai saajaa, asiayhteyden mukaan, k) "viitekorolla" korkoa, joka on sen jäsenvaltion vahvistamien sääntöjen mukaisesti määrätty hyvitysprosentti, jossa asiakkaalle hyvitysvelvollinen laitos sijaitsee, l) "vastaanottopäivällä" päivää, jolloin kaikki laitoksen vaatimat rajojen yli suoritettavaa tilisiirtoa koskevan maksumääräyksen toteuttamista ja riittävän katteen olemassaoloa sekä määräyksen toteuttamiseksi tarvittavia tietoja koskevat edellytykset täyttyvät. II JAKSO Rajojen yli suoritettaviin tilisiirtoihin sovellettavien ehtojen avoimuus 3 artikla Rajojen yli suoritettaviin tilisiirtoihin sovellettavista ehdoista annettavat ennakkotiedot Jäsenvaltioiden on huolehdittava, että laitokset antavat todellisten ja mahdollisten asiakkaidensa saataville rajojen yli suoritettaviin tilisiirtoihin sovellettavia ehtoja koskevat tiedot kirjallisesti ja tarvittaessa sähköisesti sekä helposti ymmärrettävässä muodossa. Näihin tietoihin on sisällyttävä ainakin seuraavia seikkoja koskevat tiedot: - määräaika, jonka kuluessa laitokselle annettu rajojen yli suoritettavaa tilisiirtoa koskeva maksumääräys toteutetaan ja varat hyvitetään saajan laitoksen tilille. Määräajan alkaminen on ilmoitettava selkeästi, - tarvittava määräaika, jonka kuluessa rajojen yli suoritettavaa tilisiirtoa vastaanotettaessa laitoksen tilille maksetut varat ovat saajan tilillä, - yksityiskohtaiset säännöt kaikkien asiakkaan laitokselle maksettavien toimitusmaksujen ja kulujen laskemisesta, mukaan lukien tarvittaessa korot, - laitoksen mahdollisesti käyttämä arvopäivä, - tiedot asiakkaan käytettävissä olevista valitus- ja oikaisukeinoista sekä yksityiskohtaiset säännöt siitä, miten niihin voi turvautua, - valuutanvaihdossa käytettävät viitekurssit. 4 artikla Rajojen yli suoritettavan tilisiirron jälkeen annettavat tiedot Jäsenvaltioiden on huolehdittava, että laitokset toimittavat asiakkailleen, jolleivät nämä nimenomaan ole luopuneet tästä oikeudesta, rajojen yli suoritettavan tilisiirron toteutuksen tai vastaanoton jälkeen selkeät tiedot kirjallisesti ja tarvittaessa sähköisesti sekä helposti ymmärrettävässä muodossa. Näihin tietoihin on sisällyttävä ainakin seuraavia seikkoja koskevat tiedot: - viitenumero, jonka avulla asiakas voi tunnistaa rajojen yli suoritetun tilisiirron, - rajojen yli suoritetun tilisiirron alkuperäinen määrä, - asiakkaalle kuuluvien kaikkien kulujen ja toimitusmaksujen määrä, - laitoksen mahdollisesti käyttämä arvopäivä. Jos maksumääräyksen antaja määrää, että saajan on maksettava kokonaan tai osittain rajojen yli suoritettavasta tilisiirrosta aiheutuvat kulut, saajan laitoksen on ilmoitettava siitä saajalle. Jos on suoritettu valuutan vaihto, valuutan vaihdon suorittaneen laitoksen on ilmoitettava asiakkaalleen käytetty vaihtokurssi. III JAKSO Rajojen yli suoritettavia tilisiirtoja koskevat laitosten vähimmäisvelvoitteet 5 artikla Laitoksen erityissitoumukset Jos rajojen yli suoritettavasta tilisiirrosta on annettu yksilöity toimeksianto, laitoksen on asiakkaan pyynnöstä sitouduttava toteuttamaan tämä tilisiirto määräajassa ja noudattamaan siihen liittyviä toimitusmaksuja ja kuluja, lukuun ottamatta mahdollisesti käytettävään vaihtokurssiin liittyviä kuluja, paitsi jos laitos ei halua ryhtyä sopimussuhteeseen asiakkaan kanssa. 6 artikla Määräaikoja koskevat velvoitteet 1. Maksumääräyksen antajan laitoksen on toteutettava rajojen yli suoritettava tilisiirto määräyksen antajan kanssa sovitussa määräajassa. Jos sovittua määräaikaa ei noudateta tai jos varoja siinä tapauksessa, että määräajasta ei ole sovittu, ei ole maksettu rajojen yli suoritettavan tilisiirron vastaanottopäivää seuraavan viidennen pankkipäivän päättyessä saajan laitoksen tilille, maksumääräyksen antajan laitoksen on hyvitettävä saajaa. Hyvityksenä maksetaan rajojen yli suoritettavan tilisiirron kokonaismäärälle viitekoron perusteella laskettu korko seuraavien ajankohtien väliseltä ajalta: - sovitun määräajan päättymispäivä tai, jos määräajasta ei ole sovittu, rajojen yli suoritettavan tilisiirron toimeksiantopäivää seuraavan viidennen pankkipäivän päättymispäivä ja - päivä, jolloin varat on maksettu saajan laitoksen tilille. Samoin jos rajojen yli suoritettavaa tilisiirtoa ei ole välittäjälaitoksen syystä toteutettu sovitussa määräajassa tai, jos määräajasta ei ole sovittu, rajojen yli suoritettavan tilisiirron vastaanottopäivää seuraavan viidennen pankkipäivän päättymiseen mennessä, välittäjälaitoksen on maksettava maksumääräyksen antajan laitokselle hyvitys. 2. Saajan laitoksen on asetettava rajojen yli suoritettavan tilisiirron varat saajan käyttöön saajan kanssa sovitussa määräajassa. Jos sovittua määräaikaa ei noudateta tai jos varoja siinä tapauksessa, että määräajasta ei ole sovittu, ei ole maksettu saajan tilille sitä päivää seuraavana pankkipäivänä, jona varat maksettiin saajan laitoksen tilille, saajan laitoksen on maksettava saajalle hyvitys. Hyvityksenä maksetaan rajojen yli suoritettavan tilisiirron kokonaismäärälle laskettu viitekoron perusteella laskettu korko seuraavien ajankohtien väliseltä ajalta: - sovitun määräajan päättymispäivä tai, jos määräajasta ei ole sovittu, varojen saajan laitoksen tilille maksamista seuraavan pankkipäivän päättymispäivä ja - päivä, jolloin varat on maksettu saajan laitoksen tilille. 3. Hyvitystä ei makseta 1 tai 2 kohdan nojalla, jos maksumääräyksen antajan laitos - vastaavasti saajan laitos - voi osoittaa, että myöhästyminen on luettava maksumääräyksen antajan - vastaavasti saajan - syyksi. 4. Mitä 1, 2 ja 3 kohdassa säädetään, ei rajoita asiakkaiden eikä rajojen yli suoritettavan tilisiirron toteuttamiseen osallistuneiden laitosten muita oikeuksia. 7 artikla Velvollisuus toteuttaa rajojen yli suoritettava tilisiirto ohjeiden mukaisesti 1. Maksumääräyksen antajan laitos, kaikki välittäjälaitokset ja saajan laitos ovat velvollisia rajojen yli suoritettavan tilisiirtotoimeksiannon vastaanottopäivän jälkeen toteuttamaan tämän rajojen yli suoritettavan tilisiirron koko määrän, paitsi jos maksumääräyksen antaja erikseen määrää, että saajan on maksettava kokonaan tai osittain rajojen yli suoritettavan tilisiirron kulut. Mitä ensimmäisessä alakohdassa säädetään, ei rajoita saajan luottolaitoksen mahdollisuutta laskuttaa saajalta tämän tilinhoitoon liittyviä kuluja asiaan sovellettavien sääntöjen ja käytäntöjen mukaisesti. Laitos ei voi kuitenkaan käyttää tätä laskutusta vapautuakseen kyseisessä alakohdassa säädetyistä velvoitteista. 2. Jos maksumääräyksen antajan laitos tai välittäjälaitos on tehnyt vähennyksen rajojen yli suoritettavaan tilisiirron määrään vastoin 1 kohdan säännöksiä, maksumääräyksen antajan laitos on velvollinen maksumääräyksen antajan pyynnöstä siirtämään kyseisen vähennyksen kokonaan ja omalla kustannuksellaan saajalle, jollei maksumääräyksen antaja pyydä maksamaan itselleen tätä summaa, sanotun kuitenkaan rajoittamatta muita mahdollisia vaatimuksia. Välittäjälaitos, joka vastoin 1 kohdan säännöksiä tekee vähennyksen, on velvollinen siirtämään kyseisen vähennyksen kokonaisuudessaan ja omalla kustannuksellaan maksumääräyksen antajan laitokselle tai, määräyksen antajan laitoksen sitä pyytäessä, rajojen yli suoritettavan tilisiirron saajalle. 3. Jos rajojen yli suoritettavan tilisiirron toteuttaminen maksumääräyksen antajan ohjeiden mukaisesti on laiminlyöty saajan laitoksen syystä, saajan laitos on velvollinen korvaamaan tälle omalla kustannuksellaan kaikki virheellisesti vähennetyt summat, sanotun kuitenkaan rajoittamatta muita mahdollisia vaatimuksia. 8 artikla Laitosten korvausvelvollisuus tilisiirtojen laiminlyöntitapauksissa 1. Jos maksumääräyksen antajan laitos on vastaanottanut toimeksiannon rajojen yli suoritettavasta tilisiirrosta eikä vastaavia varoja ole maksettu saajan laitoksen tilille, määräyksen antajan laitoksen on maksettava maksumääräyksen antajalle tilisiirron koko määrä, kuitenkin enintään 10 000 ecua, lisättynä - korolla, joka lasketaan rajojen yli suoritettavan tilisiirron kokonaismäärälle viitekoron perusteella rajojen yli suoritettavan tilisiirron toimeksiantopäivän ja hyvityspäivän väliselle jaksolle, ja - kuluilla, jotka aiheutuvat maksumääräyksen antajalle rajojen yli suoritettavasta tilisiirrosta, sanotun kuitenkaan rajoittamatta muita mahdollisia vaatimuksia. Nämä määrät on asetettava maksumääräyksen antajan käyttöön neljäntoista pankkipäivän kuluessa siitä, kun määräyksen antaja on esittänyt kyselyn, jollei rajojen yli suoritettavaa tilisiirtoa vastaavia varoja ole tällä välin hyvitetty saajan laitoksen tilille. Tätä kyselyä ei voi esittää ennen maksumääräyksen antajan ja hänen laitoksensa välillä sovitun rajojen yli suoritettavan tilisiirron määräajan päättymistä tai, jos määräajasta ei ole sovittu, ennen 6 artiklan 1 kohdan toisessa alakohdassa säädetyn määräajan päättymistä. Jokainen rajojen yli suoritetun tilisiirron toimeksiannon vastaanottanut välittäjälaitos on samoin velvollinen korvaamaan omalla kustannuksellaan tämän siirron määrän, siihen liittyvät kulut ja korot mukaan lukien, laitokselle, joka antoi sille toimeksiannon. Mikäli rajojen yli suoritettavaa tilisiirtoa ei toimitettu oikein viimeksi mainitun laitoksen antamien virheellisten tai puutteellisten ohjeiden vuoksi, välittäjälaitoksen on pyrittävä mahdollisuuksien mukaan korvaamaan rajojen yli suoritettavan tilisiirron määrä. 2. Poiketen siitä, mitä 1 kohdassa säädetään, saajan laitos on velvollinen asettamaan saajan käyttöön rajojen yli suoritettavaa tilisiirtomääräystä vastaavat varat, jos rajojen yli suoritettavaa tilisiirtoa ei ole toteutettu oikein sen vuoksi, että saajan laitoksen valitsema välittäjälaitos on jättänyt tilisiirron toteuttamatta. 3. Poiketen siitä, mitä 1 kohdassa säädetään, määräyksen antajan laitoksen ja muiden kyseisessä toiminnassa mukana olleiden laitosten on pyrittävä mahdollisuuksien mukaan maksamaan tilisiirron määrä takaisin, jos rajojen yli suoritettavaa tilisiirtoa ei ole toteutettu oikein maksumääräyksen antajan laitokselleen antamien virheellisten tai puutteellisten ohjeiden tai määräyksen antajan nimenomaan valitseman välittäjälaitoksen rajojen yli suoritettavan tilisiirron toteuttamatta jättämisen vuoksi. Jos maksumääräyksen antajan laitos on saanut takaisin kokonaismäärän, tämä laitos on velvollinen hyvittämään sen määräyksen antajalle, sanotun kuitenkaan rajoittamatta takaisin saamisesta aiheutuneiden kulujen vähentämistä. 9 artikla Ylivoimaisesta esteestä johtuvat tapaukset Rajojen yli suoritettavan tilisiirron toteuttamiseen osallistuvat laitokset vapautetaan tämän direktiivin säännöksissä säädetyistä velvoitteista, jos ne voivat vedota näihin säännöksiin liittyviin oleellisiin ylivoimaisesta esteestä johtuviin syihin eli erityisesti sellaisiin epätavallisiin ja ennalta-arvaamattomiin seikkoihin, joihin se osapuoli, joka vetoaa niihin, ei voi vaikuttaa ja joiden seurauksia se ei kaikkea huolellisuutta noudattamalla olisi voinut välttää, sanotun kuitenkaan rajoittamatta direktiivin 91/308/ETY säännösten soveltamista. 10 artikla Riitojen ratkaiseminen Jäsenvaltioiden on huolehdittava, että mahdollisten maksumääräyksen antajan ja tämän laitoksen tai saajan ja tämän laitoksen välisten riitojen ratkaisemiseksi on tarkoituksenmukaiset ja tehokkaat keinot. IV JAKSO Loppusäännökset 11 artikla Täytäntöönpano 1. Jäsenvaltioiden on pantava täytäntöön tämän direktiivin noudattamisen edellyttämät lait, asetukset ja hallinnolliset määräykset viimeistään . . .(11*). Niiden on ilmoitettava tästä komissiolle viipymättä.Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa lait, asetukset ja hallinnolliset määräykset kirjallisina komissiolle. 12 artikla Kertomus Euroopan parlamentille ja neuvostolle Komissio esittää viimeistään kahden vuoden kuluttua tämän direktiivin täytäntöönpanosta Euroopan parlamentille ja neuvostolle kertomuksen tämän direktiivin soveltamisesta ja tarvittaessa ehdotuksista sen tarkistamiseksi. Tässä kertomuksessa on käsiteltävä aivan erityisesti 6 artiklan 1 kohdassa asetettua määräaikaa ottaen huomioon kussakin jäsenvaltiossa vallitseva tilanne ja tapahtunut tekninen kehitys. 13 artikla Voimaantulo Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 14 artikla Osoittaminen Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Puhemies Neuvoston puolesta Puheenjohtaja (1) EYVL N:o C 360, 17.12.1994, s. 13 ja EYVL N:o C 199, 3.8.1995, s. 16 (2) EYVL N:o C 236, 11.9.1995, s. 1 (3) Euroopan parlamentin lausunto annettu 19 päivänä toukokuuta 1995 (EYVL N:o C 151, 19.6.1995, s. 370), neuvoston yhteinen kanta, vahvistettu . . . päivänä . . . kuuta 199. . . (ei vielä julkaistu Euroopan yhteisöjen virallisessa lehdessä), Euroopan parlamentin päätös, tehty . . . päivänä . . . kuuta 199. . . (ei vielä julkaistu Euroopan yhteisöjen virallisessa lehdessä). (4) EYVL N:o C 72, 15.3.1993, s. 158 (5) EYVL N:o L 67, 15.3.1990, s. 39 (6) EYVL N:o L 166, 28.6.1991, s. 77 (7) EYVL N:o L 158, 23.6.1990, s. 59 (8*) Kaksi vuotta siitä, kun tämä direktiivi on pantava täytäntöön (9) EYVL N:o L 322, 17.12.1977, s. 30, direktiivi sellaisena kuin se on viimeksi muutettuna direktiivillä 95/26/ETY (EYVL N:o L 168, 18.7.1995, s. 7). (10) EYVL N:o L 332, 30.12.1993, s. 4 (11*) 30 kuukauden kuluttua tämän direktiivin voimaantulosta. NEUVOSTON PERUSTELUT I. JOHDANTO 1. Komissio toimitti neuvostolle 18 päivänä marraskuuta 1994 Euroopan yhteisön perustamissopimuksen 100 a artiklaan perustuvan edellä mainitun ehdotuksen direktiiviksi. Talous- ja sosiaalikomitea antoi lausuntonsa 1 päivänä kesäkuuta 1995 ja Euroopan parlamentti 19 päivänä toukokuuta 1995. Euroopan rahapoliittinen instituutti antoi lausuntonsa 20 päivänä maaliskuuta 1995. Näiden lausuntojen pohjalta komissio antoi muutetun ehdotuksen 7 päivänä kesäkuuta 1995. 2. Neuvosto vahvisti yhteisen kantansa perustamissopimuksen 189 b artiklan mukaisesti 4 päivänä joulukuuta 1995. II. TAVOITE Direktiivin tavoitteena on parantaa sekä yksityisille että liikelaitoksille, erityisesti pienille ja keskisuurille yrityksille suunnattuja rajojen yli suoritettavia tilisiirtopalveluja ottamalla käyttöön - vähimmäisvaatimukset asiakkaalle ennen ja jälkeen rajojen yli suoritettavaa tilisiirtoa annettavista tiedoista, - määräajat, joissa maksumääräyksen antajan ja saajan laitosten on toteutettava tilisiirto (5 päivää ja vastaavasti 1 päivä), jos määräajasta ei laitoksen ja asiakkaan välillä ole erikseen sovittu, - velvoite toteuttaa tilisiirto maksumääräyksessä annettujen ohjeiden mukaisesti (kaksoisveloituskielto), - tilisiirron laiminlyöntitapauksessa velvoite hyvittää 10 000 ecun määrään asti rajojen yli suoritettavan tilisiirron määrä lisättynä korolla ja aiheutuneilla kuluilla, sanotun kuitenkaan rajoittamatta muiden vaatimusten esittämistä, - jäsenvaltioille säädetty velvoite huolehtia siitä, että on olemassa riittäviä ja tehokkaita keinoja mahdollisten pankin ja asiakkaan välisten riitojen ratkaisemiseksi. Direktiivi on osa toimenpidesarjaa, jonka tavoitteena on yksinkertaistaa rajojen yli suoritettavia maksuja, joista rajojen yli suoritettavat tilisiirrot muodostavat sekä määrältään että arvoltaan huomattavan osan. Alkuperäinen ehdotus liittyi Euroopan parlamentille, neuvostolle, Euroopan rahapoliittiselle instituutille ja talous- ja sosiaalikomitealle annettuun varojen siirron avoimuutta, tehokkuutta ja vakautta Euroopan unionissa koskevaan komission tiedonantoon. III. YHTEISEN KANNAN ERITTELY a) Soveltamisala (1 artikla) Komission muutettuun ehdotukseen verrattuna yhteisessä kannassa - jätetään pois sellaisten suurten ammattimaisten rahoituslaitosten toimeksiantamat tilisiirrot, jotka ovat direktiivin 2 artiklan a, b ja c kohdassa tarkoitettuja laitoksia; tämä rajoitus tehdään näiden laitosten ammattimaisen luonteen vuoksi, - direktiivin soveltamisalaa ei määritellä nimenomaan Euroopan unionissa toteutettaviksi tilisiirroiksi, koska tämä voisi antaa harhaanjohtavan käsityksen siitä, että soveltamisalaan kuuluvat kaikki unionin sisäiset tilisiirrot eivätkä ainoastaan rajojen yli suoritettavat tilisiirrot, ja koska tällainen määritelmä voisi sulkea pois tilisiirrot, jotka toteutetaan kolmannessa maassa sijaitsevan välittäjälaitoksen välityksellä; Euroopan parlamentin ehdottamia tällaista soveltamisalan määritelmää koskevia tarkistuksia, erityisesti tarkistusta n:o 1 ei yhteisessä kannassa näin ollen oteta huomioon, - direktiiviä sovelletaan tilisiirtoihin, joiden määrä on pienempi kuin 25 000 ecua, kahden vuoden ajan siitä, kun direktiivi on pantava täytäntöön, ja tämän jälkeen tilisiirtoihin, joiden määrä on pienempi kuin 30 000 ecua; rajaamalla direktiivin soveltamisalan tietynmääräisiin tilisiirtoihin yhteisessä kannassa otetaan huomioon Euroopan parlamentin ehdottamassa tarkistuksessa n:o 5 esitetty lähestymistapa, - mukautetaan 1 kohdan tekstiä, jotta se olisi täsmällisempi ja johdonmukaisempi. Yhteinen kanta noudattaa komission muutettua ehdotusta soveltamisalan rajoittamisesta koskemaan rajojen yli jäsenvaltioiden valuuttana ja ecuina suoritettavia tilisiirtoja, ja siihen sisältyy osa Euroopan parlamentin ehdottamasta tarkistuksesta n:o 5. b) Määritelmät (2 artikla) Jotta direktiivi saataisiin ilmaisultaan täsmällisemmäksi, yhteisessä kannassa muutetaan komission muutetussa ehdotuksessa esitettyjen määritelmien kirjoitustapaa. Erityisesti termien "maksu", "rajojen yli suoritettava maksu" ja "tilisiirto" määritelmät on yhdistetty uuden ilmaisun "rajojen yli suoritettava tilisiirto" määritelmään, mikä vaikuttaa direktiivin nimeen. Lisäksi yhteisessä kannassa - muutetaan termi "maksumääräys" "rajojen yli suoritettavaa tilisiirtoa koskevaksi maksumääräykseksi", termi "toimeksianto" "vastaanottopäiväksi" ja termi "korko" "viitekoroksi"; muuttamalla termin "viitekorko" määritelmää komission muutetun ehdotuksen lähestymistavan mukaisesti siten, että se kattaa joustavamman korkokannan, yhteisessä kannassa otetaan huomioon Euroopan parlamentin ehdottama tarkistus n:o 7, - otetaan käyttöön termin "rahoituslaitos" määritelmä, - poistetaan tarpeettomina määritelmien ja niitä noudattavien artiklojen tekstimuutosten vuoksi seuraavien termien määritelmät: "henkilö", "ylivoimainen este" (joka kuitenkin määritellään erikseen 9 artiklassa), "arvopäivä", "toteutuminen" ja "pankkipäivä"; termin "toteuttaminen" määritelmän poistamisen seurauksena yhteiseen kantaan ei sisälly Euroopan parlamentin ehdottamaa tarkistusta n:o 8, - säilytetään tietyin mukautuksin ja selvennyksin seuraavien termien määritelmät: "luottolaitos", "muu laitos", "laitos", "välittäjälaitos", "maksumääräyksen antaja", "saaja" ja "asiakas"; säilyttämälla "vällittäjälaitoksen" määritelmän pääasiallisesti samanlaisena kuin se oli komission muutetussa ehdotuksessa yhteiseen kantaan sisältyy Euroopan parlamentin ehdottama tarkistus n:o 9 pääosiltaan. c) Avoimuus (3 ja 4 artikla) Yhteisessä kannassa säilytetään 3 ja 4 artiklan osalta komission muutetun ehdotuksen kaikki olennaiset seikat, ja näin ollen siinä otetaan huomioon suureksi osaksi Euroopan parlamentin ehdottama tarkistus n:o 10 ja tarkistus n:o 11 vaikka hieman eri sanamuodossa. Tarkistuksen n:o 10 viimeistä alakohtaa ei ole sisällytetty yhteisen kannan 3 artiklaan, koska neuvosto pitää tiettyä joustovaraa tärkeänä eikä halua täsmentää tapaa, jolla tiedot asiakkaalle annetaan. Komission muutettuun ehdotukseen verrattuna tekstiä on muutettu siten, että laitosten velvoitteet käyvät ilmi täsmällisemmällä tavalla. Pyrkien suurempaan avoimuuteen yhteisessä kannassa säädetään lisäksi, että rajojen yli suoritettavan tilisiirron toteutuksen jälkeen annettaviin tietoihin (4 artikla) on sisällyttävä - rajojen yli suoritettavan tilisiirron alkuperäinen määrä kaikissa tapauksissa, - maininta laitoksen käyttämästä vaihtokurssista, jos on suoritettu valuutan vaihto. d) Laitosten vähimmäisvelvoitteet (5 ja 10 artikla) Laitosten vähimmäisvelvoitteiden osalta yhteisessä kannassa säilytetään komission muutetun ehdotuksen kaikki olennaiset osat, mutta tekstiä muutetaan maksumääräyksen antajan, saajan ja tilisiirtoon osallistuvien laitosten, kaikki välittäjälaitokset mukaan lukien, oikeuksien ja velvoitteiden ilmaisemiseksi täsmällisemmin. Yhteisessä kannassa annetaan erityisesti tarkat ohjeet hyvityksen tai korvauksen laskemisesta ja maksamisesta. Yhteiseen kantaan on otettu mukaan uusi 5 artikla, jossa laitos velvoitetaan antamaan asiakkaalle sitoumus määrättyyn rajojen yli suoritettavaan tilisiirtoon sovellettavista ehdoista. Yhteisen kannan kahdessa uudessa johdanto-osan kappaleessa (9 ja 10) selvitetään, että yksi direktiivin päätavoitteista on lyhentää rajojen yli suoritettavan tilisiirron enimmäistoimitusaikaa ja kehotetaan komissiota tarkastelemaan tätä kysymystä uudelleen kertomuksessa, jonka se toimittaa 12 artiklan mukaisesti. Yhteisessä kannassa otetaan näin huomioon Euroopan parlamentin ehdottama tarkistus n:o 12, vaikka direktiivin säännöksiä ei ole muutettu ehdotetulla tavalla. Selvittämällä 6 artiklan 1 kohdan 4 alakohdassa välittäjälaitoksen velvoitteet yhteisessä kannassa otetaan huomioon asiasisällöltään Euroopan parlamentin ehdottama tarkistus n:o 13. Yhteisen kannan 6 artiklan 2 ja 3 kohdassa säädetään, että saajan laitoksen on maksettava saajalle hyvitys, jos varoja ei ole maksettu saajan tilille direktiivissä säädetyssä määräajassa eikä viivästyminen ole saajan syytä. Yhteisessä kannassa katetaan näin Euroopan parlamentin ehdottaman tarkistuksen n:o 14 asiasisältö ja itse asiassa edetään pidemmälle asiakkaan suojaamisessa. Yhteisessä kannassa otetaan huomioon komission muutettu ehdotus sisällyttämällä direktiiviin Euroopan parlamentin ehdottama tarkistus n:o 15. Hyvittämällä kaikki virheellisesti vähennetyt kulut ensisijaisesti saajalle yhteisen kannan 7 artiklan 2 kohdassa, komission muutetun ehdotuksen mukaisesti, otetaan suurelta osin huomioon Euroopan parlamentin ehdottaman tarkistuksen n:o 16 asiasisältö, vaikka varojen palauttamista tilisiirtoon osallistuvien laitosten välillä käsitellään komission alkuperäisessä ehdotuksessa esitetyllä tavalla. Yhteisen kannan 8 artiklassa otetaan huomioon pääasiallisesti komission muutettu ehdotus määrittämällä palautettavalle rahamäärälle yläraja ja asettamalla palautuksen edellytykseksi maksumääräyksen antajan kysely. Palautuksen määräaika on säädetty neljäksitoista pankkipäiväksi siitä, kun kysely on esitetty. Yläraja säädetään 10 000 ecun määrään komission muutetun ehdotuksen mukaisesti. Yhteisessä kannassa otetaan näin ollen osittain huomioon Euroopan parlamentin ehdottama tarkistus n:o 18, kun taas Euroopan parlamentin ehdottamaa tarkistusta n:o 28 ei ole sisällytetty yhteiseen kantaan. Rajoittamalla maksumääräyksen antajan antamista virheellisistä tai puutteellisista ohjeista johtuva palautus tilisiirron kokonaismäärään yhteisessä kannassa otetaan huomioon asiasisällöltään Euroopan parlamentin ehdottama tarkistus n:o 19. Komission muutetun ehdotuksen mukaisesti ylivoimaista estettä koskevat säännöt esitetään erillisessä 9 artiklassa. Tätä säännöstä sovelletaan koko direktiiviin ja siinä esitetään kokonaisuudessaan vastaava ylivoimaisen esteen määritelmä kuin direktiivissä 90/314/ETY. Yhteisessä kannassa otetaan näin ollen huomioon Euroopan parlamentin ehdottamien tarkistusten n:o 6 ja 21 asiasisältö. Komission muutetun ehdotuksen mukaisesti yhteiseen kantaan sisältyy riitojen ratkaisemista koskeva 10 artikla. Yhteisessä kannassa otetaan huomioon Euroopan parlamentin ehdottaman tarkistuksen n:o 22 perusajatukset, vaikka teksti on sitä yleisluontoisempi. e) Täytäntöönpano Samoin kuin komission muutetussa ehdotuksessa yhteisen kannan 11 artiklassa säädetään täytäntöönpanopäivästä viittaamalla direktiivin voimaantuloon (30 kuukauden kuluttua direktiivin voimaantulosta). Komission muutettuun ehdotukseen verrattuna komission kertomuksen esittämisajankohtaa (12 artikla) on siirretty vuodella eteenpäin tapahtuvaksi viimeistään kahden vuoden kuluttua direktiivin täytäntöönpanopäivästä. f) Johdanto-osan kappaleet Johdanto-osan kappaleita on mukautettu komission muutettuun ehdotukseen tehtyjen muutosten seurauksena. Euroopan parlamentin ehdottamat tarkistukset n:o 3 ja 4 on otettu huomioon siten, että säännöksiin ehdotettuja muutoksia vastaavat muutokset on sisällytetty yhteisen kannan tekstiin. Lisäksi yhteisessä kannassa otetaan huomioon Euroopan parlamentin ehdottama tarkistus n:o 2 mukauttamalla johdanto-osan kolmatta kohtaa muuttamatta kuitenkaan tekstin perussuuntausta komission muutettuun ehdotukseen verrattuna. IV. PÄÄTELMÄT Neuvosto katsoo, että kaikki komission muutettuun ehdotukseen tehdyt muutokset soveltamisalan määrittely mukaan lukien ovat direktiivin tavoitteiden mukaisia, toisin sanoen mahdollistetaan yksityishenkilöille ja liikeyrityksille, erityisesti pienille ja keskisuurille yrityksille, rajojen yli yhteisön osasta toiseen suoritettavien tilisiirtojen tekeminen nopeasti, luotettavasti ja edullisesti. Tekstiin tehdyillä muutoksilla pyritään etupäässä takaamaan avoimuus ja oikeusvarmuus sekä asianosaisille asiakkaille että laitoksille, eivätkä ne muuta komission muutetun ehdotuksen perusajatuksia.